**ZAPISNIK**

**8. seje Strateškega sveta za preprečevanje sovražnega govora**

Četrtek, 6. 7. 2023

Prisotni člani: dr. Gregor Hudrič, Breda Gačnik, Ajda Bezenšek Špetič, mag. Tina Kosi, mag. Brankica Petković, Tatjana Pirc, dr. Dragan Petrovec, Katarina Bervar Sternad, Petra Kovačec, Andreja Lang, dr. Kaja Širok, Nika Kovač, dr. Marko Milosavljević, Lenart J. Kučić, Petra Bevek, Petra Bezjak Cirman, Leja Barle, Kristina Pahor de Maiti

Odsotni: dr. Barbara Rajgelj, Boštjan Vernik Šetinc,

Ostali prisotni: Javier Luque Martinez (IPI), Vidhya Ramalingam (Moonshot)

Sejo Strateškega sveta za preprečevanje sovražnega govora, ki se je pričela ob 13.30 uri, je vodila predsednica strateškega sveta, Nika Kovač.

**Dnevni red:**

* Potrditev dnevnega reda
* Predstavitev gradiv s strani odgovornih oseb strateškega sveta in razprava
* Izbor ključnih predlogov
* Razno

**AD/1**

Člani sveta so potrdili dnevni red seje.

**AD/2**

Članica Petra Kovačec (MDP) je predstavila pregled anketnih raziskav in prijavnih točk s področja sovražnega govora na spletu ter izvedene aktivnosti ministrstva. V nadaljevanju je opozorila tudi na zahteve DSA (Digital services act oziroma Akta o digitalnih storitvah) glede koordinatorja digitalnih storitev (DSC – Digital Services Coordinator).

DSA je zavezujoč in neposredno uporabljiv v državah članicah od 17. 2. 2024, zato ministrstvo zaradi časovne stiske predlaga, da bi bil koordinator digitalnih storitev za nadzor nad izvajanjem DSA pod okriljem AKOSA, pri čemer bi se sledilo vsem zahtevam Akta (nepristransko, pregledno in pravočasno opravljanje nalog; zadostni tehnični, finančni in človeški viri; avtonomija pri upravljanju svojega proračuna, neodvisno opravljanje nalog in izvajanje pooblastil: brez neposrednega ali posrednega zunanjega vpliva ter brez sprejemanja navodil od katerega koli drugega javnega organa ali zasebnega subjekta).

**AD/3**

Javier Luque Martinez (International press institute) je predstavil priporočila za preprečitev ali omejitev vpliva spletnega nadlegovanja na novinarje oziroma medijske hiše. Poudaril je, da je nadlegovanje novinarjev večplasten problem, na katerega vplivajo različni dejavniki (npr. politična kultura, stopnja demokracije, oglaševalski modeli…). Ločiti je treba med napadi posameznikov in koordiniranimi napadi organiziranih skupin. Država mora razviti zakonodajni okvir, s katerim zagotavlja medijsko svobodo in hkrati zaščiti novinarje.

**AD/4**

Vidhya Ramalingam je predstavila dobre prakse podjetja Moonshot, s katerimi naslavljajo pojav sovraštva na spletu. Podjetje je razvilo orodje, ki neposredno nagovori posameznike, pri katerih je zaznano iskanje določenih (spornih oziroma sovražnih) vsebin na spletu. Intervencijski model ni neposredno usmerjen v vsebino izražene sovražnosti, temveč z njim nagovorijo čustveno ozadje posameznika in mu ponudijo psihološko pomoč.

**AD/5**

Članica Strateškega sveta Katarina Bervar Sternad seznani člane s predlogi priporočil za preprečevanje sovražnega govora v okviru sklopa splet:

* Ob zavedanju, da sociološka definicija sovražnega govora ni enaka pravni opredelitvi kaznivega dejanja javnega spodbujanja sovraštva, nasilja ali nestrpnosti po 297. členu Kazenskega zakonika, kiv skladu z načelom »ultima ratio« kot kazniva dejanja opredeljuje le najhujše manifestacije obravnavanega pojava, ter da zaradi trka s pravico do svobode govora tudi s postopki o prekršku ni mogoče zajeti vseh oblik pojava, je močan dejavnik preventive predvsem družbeni odnos do tovrstnih dejanj ter edukativne in preprečevalne aktivnosti, namenjene tako splošnim javnostim kot tudi organom, ki so pristojni za obravnavano področje.
* Ministrstvo za kulturo naj z ustreznimi spremembami zakonodaje, ki ureja področje medijev, zagotovi učinkovitejši odziv na pojave sovražnega govora v smeri inšpekcijskih pristojnosti in oblikovanja prekrškovnih določb ter ustrezno kadrovsko okrepi Inšpektorat za kulturo in medije.
* V okviru evalvacije in načrtovanih sprememb Zakona o varstvu javnega reda in miru ali v okviru posebne delovne skupine naj Ministrstvo za notranje zadeve in Ministrstvo za pravosodje proučita ustreznost opisov zaradi razmejitve prekrškov po 20. členu ZJRM-1 in kaznivih dejanj po 297. členu KZ-1, možnosti za jasnejši in bolj določen zapis prekrškov po sedanjem 20. členu ZJRM-1 ter glede na ugotovitve predlagata potrebne spremembe.
* Ministrstvo za pravosodje naj v okviru aktivnosti iz prejšnje točke prouči tudi možnost za razširitev opisa kaznivega dejanja po prvem odstavku 297. člena KZ-1 iz »javnega spodbujanja ali razpihovanja sovraštva, nasilja ali nestrpnosti« še na »povzročitev vznemirjenja oziroma zgražanja v javnosti« ter ustreznost zapisa šestega odstavka 297. člena KZ-1, ki določa obvezen odvzem sredstev, predmetov in pripomočkov, saj veljavna določba v primeru medijev lahko pomeni odvzem tako vseh elektronskih komunikacijskih sredstev kot tudi tiskarskih strojev in podobno.
* Ministrstvo za notranje zadeve naj za Policijo oblikuje priporočila oziroma splošna navodila o ustrezni obravnavi prekrškov po 20. členu ZJRM-1 z vidika žrtev.
* Ministrstvo za pravosodje naj ponovno prouči vprašanje oblikovanja pravnih podlag za učinkovitejše prepoznavanje in predvsem beleženje oziroma zbiranje podatkov o kaznivih dejanjih z elementom sovražnosti na podlagi osebnih okoliščin.
* Glede na dolgotrajne postopke mednarodne pravne pomoči v primeru anonimnih osumljencev storitve kaznivih dejanj, povezanih s sovražnim govorom, na družbenih omrežjih in podobnih portalih, kjer je podatek o IP naslovu anonimnega osumljenca pogosto treba pridobiti iz tujine, naročniške podatke o lastniku ali uporabniku določenega komunikacijskega sredstva pa na podlagi IP naslova nato pri slovenskem operaterju, naj Ministrstvo za digitalno preobrazbo v Zakonu o elektronskih komunikacijah prouči možnosti za določitev daljšega roka hrambe teh podatkov pri operaterjih za potrebe predkazenskih in kazenskih postopkov ter predlaga ustrezne spremembe.

**Sklepi Strateškega sveta za preprečevanje sovražnega govora:**

**SKLEP ŠT. 1:**

Naslednja seja Sveta, ki bo potekala v četrtek, 13. 7. 2023, bo namenjena pregledu vseh predlogov priporočil in potrjevanju slednjih

**SKLEP ŠT. 2:**

Vlada naj zagotovi financiranje raziskav na področju sovražnega govora, ter kampanj, ki naslavljajo navedeno problematiko. Kampanje naj bodo zasnovane strokovno in dolgoročno.

**SKLEP ŠT. 3:**

Članice in člani soglasno potrdijo predlog predstavljenih priporočil iz obravnavanega vsebinskega sklopa splet (AD/5).

Seja se je zaključila ob 15.40 uri.

Zapisala: Leja Barle

 Nika Kovač

 Predsednica Strateškega sveta za preprečevanje sovražnega govora